ཡང་འཛམ་གླིང་མཁས་པའི་རྒྱན་ཞེས་འགྲེལ་སྐབས།བོད་རྒྱ་ནང་དོན་རིག་པའི་ཚིག་མཛོད་ལས།འཛམ་གླིང་མཛེས་པར་བྱེད་པའི་རྒྱན་དྲུག་སྟེ།དབུ་མའི་རྒྱན་ཀླུ་སྒྲུབ་དང་འཕགས་པ་ལྷ།མངོན་པའི་རྒྱན་ཐོགས་མེད་དང་དབྱིག་གཉེན།ཚད་མའི་རྒྱན་ཕྱོགས་གླང་དང་ཆོས་གྲགས་བཅས་སྔར་རྒྱ་གར་དུ་བྱོན་པའི་སློབ་དཔོན་ཆེན་པོ་དྲུག་གོ་ཞེས་དང་དེའི་འོག་ཏུ་བསྟན་པའི་རྩ་བ་མཆོག་ཏུ་གྱུར་པ་འདུལ་བའི་སྡེ་སྣོད་ལ་ཤིན་ཏུ་མཁས་པའི་སློབ་དཔོན་ཤྰཀྱ་འོད་དང་ཡོན་ཏན་འོད་རྣམ་གཉིས་ནི་མཆོག་གཉིས་སོ་ཞེས་དང་།བོད་ཡིག་ཚིག་གཏེར་རྒྱ་མཚོ་དང་སྡེ་སྣོད་གསུམ་གྱི་ཚིག་མཛོད་སོགས་ལས་ཀྱང་དེ་ཇི་ལྟ་བ་བཞིན་གསུང་པ་དང་།ཡང་དུང་དཀར་ཚིག་མཛོད་དུ།རྒྱན་དྲུག་མཆོག་གཉིས་ལ་ཟབ་མོ་ལྟ་བའི་རྒྱན་དང་རྒྱ་ཆེན་སྤྱོད་པའི་རྒྱན།རྣམ་དག་རིག་པའི་རྒྱན་དང་འདུལ་བ་བདུད་རྩིའི་རྒྱན་ཞེས་བཏགས་པའི་བཞེད་ཚུལ་ཞིག་བཀོད་ཡོད་ནའང་ཚིག་ཉམས་བཏོན་པ་ཙམ་ལས་དོན་དངོས་སུ་སྔར་ལྟར་དབུ་མ་དང་མངོན་པ་ཚད་མ་དང་འདུལ་བའི་རྒྱན་དུ་བསྔགས་པར་སྣང་ལ།རྒྱན་དྲུག་མཆོག་གཉིས་ཀྱི་བསྟོད་པ་སོ་སོའི་ངོས་ཟིན་དང་འཇུ་མི་ཕམ་པས་གཞན་གྱི་འདོད་ཚུལ་བཀོད་པ་སོགས་ལ་དཔགས་ན།དབུ་མ་དང་མངོན་པ་དང་ཚད་མ་བཅས་གཞུང་སོ་སོར་མཁས་པའམ་གཞུང་ལུགས་དེ་གསུམ་གྱི་ཚབ་མཚོན་བྱ་བའི་མི་སྣ་དྲུག་བགྲངས་མོད།མ་དག་རྒྱུན་འབྱམས་དང་ཕྱིས་ཀྱི་མཁས་པས་འགྲེལ་བཤད་ཡིན་མིན་མ་འཚལ་བས་ཞིབ་ཏུ་དཔོྱད།འོན་ཀྱང་།གཞུང་ལུགས་དེ་དང་དེར་མཁས་པའི་རྒྱན་དུ་བསྔགས་ན་དོན་དངོས་དང་ཅུང་ཟད་མཐུན་པར་མངོན་ཏེ།རྒྱ་གར་མཁས་པའི་པཎ་གྲུབ་ཁག་ནི་དེང་སྐབས་གླེང་བཞིན་པའི་རིགས་གཅིག་རྐང་འཛིན་གྱི་གྲུབ་ཆའི་ཕྱོགས་སམ་ཁོངས་སུ་གཏོགས་པ་དཔེར་ན།ལྷག་པ་ཤེས་རབ་ཀྱི་བསླབ་པ་གཙོ་བོར་སྟོན་པའི་སྡེ་སྣོད་དམ་གཞུང་ལུགས་ལས་དབུ་མའི་གཞུང་ལ་དམིགས་བསལ་གྱིས་ཐོས་བསམ་གནང་ནས་དབུ་མའི་རྐང་འཛིན་ལྟ་བུར་གྱུར་བ་ནི།དཔལ་མགོན་འཕགས་པ་ཀླུ་སྒྲུབ་དང་ཨརྱ་དེ་བ་དང་སངས་རྒྱས་བསྐྱངས་དང་ཟླ་བ་གྲགས་པ་ལྟ་བུ་རེད།དེ་སྐད་སྨྲ་དོན་ཡང་སོ་སོས་མཛད་པའི་གཞུང་གི་རྣམ་གྲངས་ཁག་ལ་མཇལ་ན་ཚད་འཛིན་བྱེད་ཐུབ་པ་སྟེ།དཔེར་ན།དཔལ་མགོན་འཕགས་པ་ཀླུ་སྒྲུབ་ཀྱི་རིགས་ཚོགས་ལྔའམ་རིན་ཆེན་ཕྲེང་པ་བསྣན་པའི་དྲུག་དང་།བཤེས་སྤྲིངས་དང་བསྟོད་བཞི་བཅས་ནི་རྩོད་མེད་ཡོངས་གྲགས་ཀྱི་འཕགས་པའི་གསུང་དུ་ངེས་པས་དེ་དག་ལས་ཀླུ་སྒྲུབ་གཞུང་གང་ལ་མཁས་པའམ་གཞུང་གང་ཞིག་གཙོ་བོར་བཟུང་ནས་བསྟན་བཅོས་མཛད་པ་སོགས་གསལ་པོ་རེད།ད་དུང་ཁོང་གིས་མཛད་པར་གྲགས་པའི་གཞུང་གཞན་ཡང་མང་དུ་མཆིས་ཏེ།མདོ་ཀུན་ལས་བཏུས་པ་དང་རྨི་ལམ་ཡིད་བཞིན་ནོར་བུའི་གཏམ།བྱང་ཆུབ་སེམས་འགྲེལ།ཐབས་ཀྱི་སྙིང་པོ།སྒོ་བཅུ་གཉིས་པ།ས་བཅུ་པའི་བྱེ་བྲག་བཤད་པ་ཆེན་མོ།ཐེག་པ་ཆེན་པོ་ཉི་ཤུ་བ།ཤེར་ཕྱིན་མན་ངགག་ལས་འཇིགས་མེད།རྒྱུད་ཀུན་ལས་བཏུས་པ།མདོར་བྱས།མདོར་བསྲེ།དཀྱིལ་ཆོག་ཉི་ཤུ་བ།རིམ་པ་ལྔ་པ་དང་།དེ་མིན་དམངས་དང་སྒེར་ལ་གདམས་པའི་ལུགས་ཀྱི་བསྟན་བཅོས་ཁགགསོ་རིག་སྦྱོར་བ་བརྒྱ་པ་དང་རྩིས་གཞུང་།སྤོས་སྦྱོར་དང་གསེར་འགྱུར།འདོད་པའི་བསྟན་བཅོས་སོགས་མང་དུ་མཆིས་སྐད།འདི་དག་འཕགས་པས་མཛད་པ་ཡིན་མིན་གྱི་དོགས་པ་སོགས་ནི་སྐབས་སུ་མ་བབས་པས་ཤེས་པར་འདོད་ན་གཞན་དུ་གཞིགས།འདིས་མཚོན་པའི་སྡེ་སྣོད་གཞན་དང་བྱེ་བྲག་གི་གཞུང་ཚན་གཞན་ལ་ཚབ་མཚོན་བྱ་ཐུབ་པའི་མཁས་པ་ཤིན་ཏུ་མང་མོད།མཁས་པ་གཅིག་གིས་གཞུང་ལུགས་ཀུན་གྱི་ཚབ་བྱེད་ཐུབ་པ་ལྟ་བུ་མ་ཡིན་པས་སོ་སོ་རང་ལ་དམིགས་བསལ་གྱི་ཕྱག་རྗེས་འཇོག་ས་རེ་ཡོད་པར་མངོན།དེར་བརྟེན།འདིར་ཡང་ཉེ་དུས་ཀྱི་མཁས་པ་སྔ་མ་ཁག་གཅིག་འདོད་པ་བཞིན་མངོན་པའི་སྡེ་སྣོད་ལ་མཁས་པ་དྲུག་སྟེ།དབུ་མ་ལ་མཁས་པའི་རྒྱན་དུ་གྱུར་བ་མགོན་པོ་ཀླུ་སྒྲུབ་དང་ཨརྱ་དེ་བ།མངོན་པ་ལ་མཁས་པའི་རྒྱན་དུ་གྱུར་བ་འཕགས་པ་ཐོགས་མེད་དང་སློབ་དཔོན་དབྱིག་གཉེན།ཚད་མ་ལ་མཁས་པའི་རྒྱན་དུ་གྱུར་བ་སློབ་དཔོན་ཕྱོགས་གླང་དང་དཔལ་ལྡན་ཆོས་གྲགས་ཞེས་གཞུང་སོ་སོ་ལ་དམིགས་བསལ་མཁས་པའི་གདན་ཐོབ་ཀྱི་ཆ་ནས་དབུ་མའི་རྒྱན་དང་མངོན་པའི་རྒྱན་སོགས་སུ་བགྲངས་པར་མཛད་དོ།།ཇི་སྐད་བརྗོད་པའི་ལུགས་སུ་ཆ་བཞག་ན།རྒྱན་དྲུག་ཏུ་བཤད་པའི་མཁས་པ་དེ་དག་ནི་མངོན་པའི་སྡེ་སྣོད་ཀྱི་རྒྱན་དུ་གྱུར་བ་ཤ་སྟག་ཏེ་དབུ་ཚད་སོགས་ཀྱི་སྲོལ་གཏོད་དང་སྲོལ་འཛིན་མཁན་པོ་རྐྱང་བར་ངེས་པས་སོ།།དེ་ལྟར་ན།མཆོག་གཉིས་ཀྱང་སྡེ་སྣོད་དེ་ལ་མཁས་པའི་རྒྱན་དྲུག་ནང་གསེས་ཀྱི་མཆོག་ཏེ་ཤིང་རྟའི་སྲོལ་འབྱེད་ཆེན་པོ་ཀླུ་ཐོགས་གཉིས་སུ་འཇོག་པར་སྣང་ཡང་ཡོངས་གྲགས་སུ་སློབ་དཔོན་ཡོན་ཏན་འོད་དང་ཤཱཀྱ་འོད་གཉིས་སུ་བགྲངས་པས་དཔྱད་པར་འཚལ།གལ་ཏེ་སློབ་དཔོན་ཡོན་ཏན་འོད་དང་ཤཱཀྱ་འོད་གཉིས་བགྲངས་ན་མངོན་པའི་སྡེ་སྣོད་ལ་མཁས་པའི་རྒྱན་དང་མཆོག་བཤད་པའི་སྐབས་དང་མ་འབྲེལ་བས་འདུལ་བའི་སྡེ་སྣོད་ལ་མཁས་པའི་མཆོག་ཏུ་བསྔགས་པ་ལས་གཞུང་གཞན་ལ་མི་སྦྱོར་བ་སོ་སོས་མཛད་པའི་བསྟན་བཅོས་ཀྱི་རྣམ་གྲངས་ལས་ཤེས་ཐུབ་ཅིང་ཡོངས་སུ་གྲགས་པ་ཉིད་ཀྱང་གཞུང་འདི་ལ་སྦྱོར་པ་རྩོད་མེད་ཡིན།འོན་ཀྱང་།འདིར་མདོ་སྡེའི་སྡེ་སྣོད་ལ་མཁས་པའི་རྒྱན་ནམ་མཆོག་ཏུ་གྱུར་བའི་སློབ་དཔོན་འཕགས་སེང་གཉིས་ལྟ་བུ་མ་བགྲང་པ་ནི་ཅི་ཡིན་ཆ་མ་འཚལ་བས་ཕྱིས་སུ་སྣོན་མ་བྱས་པའི་མཆོག་གཉིས་ཇི་བཞིན་ཁ་སྐོང་དུ་ལྷག་པ་མིན་ནམ་སྙམ་ཡང་ངེས་པ་མ་རྙེད་པས་དཔྱད་པར་བྱ།ཡང་ཅིག་བཤད་ན་མཆོག་གཉིས་སུ་བཏགས་པ་དེ་ཡང་སྐབས་དེའི་བོད་ཀྱི་ནང་བསྟན་ངོས་འཛིན་དང་འབྲེལ་བ་ཤིན་ཏུ་ཆེ་བར་སྣང་སྟེ།དམ་པའི་ཆོས་འདུལ་བ་ནི་བསྟན་པའི་སྙིང་བོ་དང་སྟོན་པའི་གདུང་འཚོབ་ཏུ་ཡང་ནས་ཡང་དུ་བསྔགས་པས་དམིགས་བསལ་ལྟ་བུའང་ཡིན།སྒོམ་སྡེ་ཚིག་མཛོད་ལས།འཛམ་གླིང་མཛེས་པར་བྱེད་པའི་རྒྱན་ཞེས་བརྗོད་ཀྱང་དོན་དུ་སངས་རྒྱས་ཀྱི་བསྟན་པ་རིན་པོ་ཆེ་ཉིན་མོ་ལྟར་གསལ་བར་བྱེད་པས་རྒྱན་ཞེས་བྱའོ།།ཞེས་རྒྱན་བཞི་བཤད་པའི་གསལ་བྱེད་ཀྱི་རྒྱན་དུ་གསུངས་ཏེ།གོང་གི་མཇུག་ཐོག་དེ་མ་ཐག་ཏུ་སྤྱིར་རྒྱན་ལ་རང་བཞིན་གྱི་རྒྱན་དང་མཛེས་བྱེད་ཀྱི་རྒྱན།གསལ་བྱེད་ཀྱི་རྒྱན་དང་དགའ་བའི་རྒྱན་བཞི་ཡོད་པའི་ནང་ནས་གསལ་བྱེད་ཀྱི་རྒྱན་ཡིན་ནོ་ཞེས་གསུངས་པས་གསལ་བྱེད་ཀྱི་རྒྱན་དེ་ཡང་།རྗེ་བཙུན་གྱི་མདོ་སྡེ་རྒྱན་ལས།གཟུགས་རྒྱན་རང་བཞིན་ཡོན་ཏན་ལྡན་པ་མེ་ལོང་ནང་སོང་ན།།མཐོང་བའི་དབང་གིས་མི་རྣམས་རབ་ཏུ་དགའ་བའི་མཆོག་སྐྱེད་པ།།དེ་བཞིན་ལེགས་གསུང་རྟག་ཏུ་རང་བཞིན་ཡོན་ཏན་ལྡན་པ་ཡི།།ཆོས་ཀྱང་དོན་རྣམས་དབྱེ་བས་མཁས་རྣམས་འདི་ན་དགའ་མཆོག་སྐྱེད།།ཅེས་གསུང་པ་ལྟར་རང་བཞིན་གྱི་རྒྱན་སྐྱེས་བུའི་ལུས་བཟང་པོ་དེར་མཛེས་བྱེད་ཀྱི་རྒྱན་གདུ་བུ་ལ་སོགས་པས་བརྒྱན་པས་མེ་ལོང་ལ་སོགས་པའི་གསལ་བྱེད་ཀྱི་རྒྱན་དུ་ཤར་སྟབས་འདོད་ལྡན་རྣམས་དགའ་བ་སྐྱེད་དོ་ཞེས་དཔེའི་སྒོ་ནས་གསལ་བྱེད་ཀྱི་རྒྱན་དུ་གསུངས།རྒྱན་དྲུག་ཏུ་བཤད་པའི་ལུགས་སྲོལ་དེ་བོད་ཁོ་ན་མ་ཡིན་པར་སྣང་ཡང་ནང་པའི་ཚན་རིག་དང་ལྟ་གྲུབ་ཀུན་བཏུས་ཞེས་པའི་དེབ་གསར་དུ་བོད་དུ་འཕགས་ཡུལ་གྱི་སློབ་དཔོན་ཆེན་པོ་དེ་དྲུག་ལ་འཛམ་གླིང་རྒྱན་དྲུག་ཅེས་ཆེད་བསྟོད་དམིགས་བསལ་ཞུ་བའི་སྲོལ་ཡང་དར་བར་བྱུང་ངོ་ཞེས་བོད་ཀྱིས་བཏགས་པར་བཤད།རེད་དེ།འདི་རིགས་ལ་ཁ་ཚོན་བཅད་ནས་སྨྲ་བར་མི་བྱའོ།།གང་ལྟར།མཆོག་གཉིས་སམ་རྒྱན་དྲུག་མཆོག་གཉིས་སུ་བགྲང་པ་ནི་བོད་ཀྱིས་བྱས་ཏེ།རྒྱ་གར་ཆོས་འབྱུང་ལས།འཛམ་གླིང་རྒྱན་དྲུག་ཡོངས་སུ་གྲགས་པ་ཉིད།།དཔའ་བོ་དགྲ་གཅན་འཛིན་དང་ཡོན་ཏན་འོད།།ཆོས་སྐྱོང་རྣམས་ལ་ཆེན་པོ་བཞི་ཞེས་གྲགས།།ཞི་བ་ལྷ་དང་ཙནྡྲ་གོ་མི་ལ།།རྨད་བྱུང་སློབ་དཔོན་གཉིས་ཞེས་མཁས་རྣམས་སྒྲོག།མཆོག་གཉིས་རྒྱ་གར་ཡུལ་ན་གྲགས་པ་མེད།།རྒྱན་དྲུག་མཆོག་གཉིས་ཞེས་བྱར་བོད་ཀྱིས་བཏགས།།ཞེས་གསུང་པ་ལྟར་མཆོག་གཉིས་ནི་རྒྱན་དྲུག་ཏུ་བཤད་པའི་རྗེས་སུ་སྣོན་མ་བྱས་པ་ལྟ་བུར་སྣང་བས་ངོས་འཛིན་ལའང་ཅུང་ཙམ་མི་འདྲ་བའི་ཤུགས་རྐྱེན་ཐེབས་ཡོད།ཡང་རྒྱ་གར་ཆོས་འབྱུང་ལས།དེ་ལྟར་ན་རྒྱན་དྲུག་པོ་དེ་དག་ལས་ཀླུ་སྒྲུབ་དང་ཐོགས་མེད་ཕྱོགས་གླང་གསུམ་ནི་གཞུང་བྱེད་པ་པོ་ཡིན་ལ།འཕགས་པ་ལྷ་དང་དབྱིག་གཉེན་ཆོས་ཀྱི་གྲགས་པ་གསུམ་ནི་འགྲེལ་བྱེད་ཡིན་ནོ།།དེ་རྣམས་སོ་སོའི་དུས་སྐབས་ལ་ལྟོས་ཏེ་བསྟན་པ་གསལ་བར་བྱེད་པའི་མཛད་པ་མཉམ་པས་རྒྱན་དྲུག་ཅེས་གྲགས་སོ།།ཞེས་དང་།ཀོང་སྤྲུལ་ཡོན་ཏན་རྒྱ་མཚོས་མཛད་པའི་ཤེས་བྱ་ཀུན་ཁྱབ་ལས།མདོར་ན་འཕགས་པའི་ཡུལ་དུ་རྫོགས་པའི་སངས་རྒྱས་འཇིག་རྟེན་དུ་བྱོན་པ་ནས་བཟུང་།ཕྱིས་བི་ཀྲ་མ་ཤྰི་ལའི་གཙུག་ལག་ཁང་ཀླ་ཀློས་བཅོམ་གྱི་བར་དུ་མཁས་པ་དང་གྲུབ་པའི་སྐྱེ་བོ་ཁྱད་པར་འཕགས་པ་བར་མ་ཆད་དུ་བྱོན་པ་ལས་ཉི་ཟླ་ལྟར་ཡོངས་སུ་གྲགས་ཤིང་གཙོ་བོར་གྱུར་བ་སློབ་དཔོན་ཀླུ་སྒྲུབ་ཐོགས་མེད་ཕྱོགས་གླང་གསུམ་ནི་གཞུང་བྱེད་པ་པོ་དང་།ཨརྱ་དེ་བ་དབྱིག་གཉེན་ཆོས་ཀྱི་གྲགས་པ་གསུམ་ནི་འགྲེལ་བ་བྱེད་པ་པོ་སྟེ།འཛམ་གླིང་མཛེས་པར་བྱེད་པའི་རྒྱན་དྲུག་ཏུ་གྲགས་པ་ཞེས་དང་།བདུད་འཇོམས་ཆོས་འབྱུང་ལས་ཀྱང་།གཞུང་བྱེད་པ་པོ་གསུམ་ཞེས་དང་འགྲེལ་བ་བྱེད་པ་པོ་གསུམ་ཞེས་འཛམ་བུ་གླིང་མཛེས་པའི་རྒྱན་དྲུག་ཅེས་སོགས་གསུང་པ་ལྟར་རྩ་བའི་མཁན་པོ་དང་འགྲེལ་མཛད་གཙོ་བོའི་དབང་དུ་བྱས་ནས་གཞུང་བྱེད་པ་པོ་དང་འགྲེལ་བ་བྱེད་པ་པོ་ཞེས་ཀྱང་བཏགས་པ་མང་དུ་འདུག